
Tasuta kasutuslepingu kehtivusaja pikendamine

Korraldus kehtestatakse Kohaliku omavalitsuse korralduse seaduse § 30 lõike 1 punkti 2, Narva Linnavolikogu 17.03.2005.a määrusega nr 14/52 kinnitatud “Linnavara kasutusse andmise korra” punktide 5.2, 5.2.2, 7.2, 7.2.3, 60, 60.1, 60.3 alusel

1. ASJAOLUD JA MENETLUSE KÄIK

Linnavara- ja majandusametile laekus taotlus Mittetulundusühingult Loominguline arengu ja vaba aja veetmise keskus GAGARIN, registrikood 80228237, juhatuse liige Juri Raud, milles palutakse pikendada Tasuta kasutuslepingu nr 1/462-d kehtivusaega kuni 30.11.2011.a.

Tasuta kasutusleping nr 1/462-d sõlmiti Narva Linnavalitsuse 12.12.2005 korralduse            nr 1313-k alusel. Nimetatud lepinguga anti Mittetulundusühingule Loominguline arengu ja vaba aja veetmise keskus GAGARIN tasuta kasutusse Narvas Haigla tn 6 hoones asuvad     2. korruse ruumid üldpindalaga 64,6 m2 noortekeskuse töö korraldamiseks.

Mittetulundusühing Loominguline arengu ja vaba aja veetmise keskus GAGARIN pöördus Ettevõtluse Arendamise Sihtasutuse poole nimetatud ruumide renoveerimise projekti rahastamiseks  üldsummas 175 000 krooni. Kohustuslikuks tingimuseks sihtasutuse fondidest toetuse saamisel on ruumide kasutuslepingu olemasolu kehtivusajaga vähemalt 5 aastat. Narva Linnavalitsuse hindamiskomisjon on reserveerinud linnaeelarves Mittetulundusühingu Loominguline arengu ja vaba aja veetmise keskus GAGARIN projekti kaasfinantseerimiseks 35 000 krooni. 

Mittetulundusühingu Loominguline arengu ja vaba aja veetmise keskus GAGARIN avaldust arutati Narva Linnavalitsuse linnavarakomisjoni istungil 18.10.2006. a (protokoll nr 12) ning otsustati:

1. Pikendada Mittetulundusühinguga Loominguline arengu ja vaba aja veetmise keskus GAGARIN, registrikood 80228237, Narvas Haigla tn 6 hoones asuvate 2. korruse ruumide nr 94, 94a, 95, 104 (vastavalt hoone inventariseerimisplaanile) üldpindalaga 64,6 m2 tasuta kasutuslepingut kuni 30.11.2011. a.

2. Linnavara- ja Majandusametil esitada punktis 1 nimetatud otsus Narva Linnavalitsuse istungile korralduse vastuvõtmiseks.

2. ÕIGUSLIKUD JÄRELDUSED

Vastavalt Kohaliku omavalitsuse korralduse seaduse § 30 lõike 1 punktile 2 “Linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele”.
Vastavalt “Linnavara kasutuse andmise korra” punktidele 5.2, 5.2.2 “Otsuse linnavara kasutusse andmise kohta võtab vastu Linnavalitsus juhul, kui linnavara antakse kasutusse tähtajaga 1 aasta või rohkem, kuid mitte enam kui 25 aastaks”.

Vastavalt “Linnavara kasutusse andmise korra” punktidele 7.2, 7.2.3 Linnavalitsuse korraldusega võib linnavara kasutusse anda tasuta või tavalisest madalama tasu eest tähtajaga kuni 5 aastat või tähtajatult mittetulundusühingutele.

Vastavalt “Linnavara kasutusse andmise korra” punktidele 60, 60.1, 60.3 Kasutusse andja ja kasutaja eelneval kokkuleppel võib kasutuslepingut pikendada ainult sellise kasutajaga, kes on nõuetekohaselt täitnud kasutuslepingu tingimusi juhul, kui lepingu kehtivusaja jooksul ei teki linnal vajadust kasutada kasutusse antud vara avalikel eesmärkidel ning kasutaja on kavandanud investeerida kasutatavasse varasse remondi teostamise või vara renoveerimise teel.

3. OTSUS

Pikendada Mittetulundusühinguga Loominguline arengu ja vaba aja veetmise keskus GAGARIN, registrikood 80228237, Narvas Haigla tn 6 hoones asuvate 2. korruse ruumide nr 94, 94a, 95, 104 (vastavalt hoone inventariseerimisplaanile) üldpindalaga 64,6 m2 tasuta kasutuslepingut kuni 30.11.2011. a.

4. RAKENDUSSÄTTED

4.1. Halduskohtumenetluse seadustiku  § 9 lõike 1 kohaselt võib korraldust vaidlustada Tartu Halduskohtu Jõhvi kohtumajas 30 päeva jooksul arvates Narva Linnavalitsuse poolt korralduse teatavakstegemise päevast.

4.2. Narva Linnavalitsuse Linnavara- ja Majandusametil teha korraldus teatavaks                                 Mittetulundusühingule Loominguline arengu ja vaba aja veetmise keskus GAGARIN. 

4.3. Korraldus jõustub seadusega sätestatud korras.

